Pieter Kriel

Pieter Adriaan Kriel (gebore 2 Maart 2004) is 'n Suid-Afrikaanse politieke en menseregteaktivis en sosialemediakommentator, bekend vir sy uitdagende sienings oor ras, voorreg en geregtigheid. Hy beskou homself as 'n humanis wat gelykheid, Afrika-integrasie, herverdeling van welvaart en post-nasionalisme bepleit en rasse-oorheersing en -onkunde teenstaan. Kriel het homself openlik van AfriForum se uitvoerende hoof, Kallie Kriel, gedistansieer en beklemtoon dat daar geen familie- of ideologiese verband tussen hulle is nie. Hy kritiseer narratiewe soos "wit volksmoord" in Suid-Afrika en argumenteer dat probleme uit kriminele ineenstorting eerder as uit etniese suiwering voortspruit. Sy opmerkings, veral oor Afrikanervlugtelinge wat na die Verenigde State vlug, het omstredenheid ontketen, wat tot doodsdreigemente teen hom en teenreaksie, veral vanuit konserwatiewe groepe, gelei het. Van sy familielede het as gevolg van hierdie uitlatings kontak met hom verbreek. Hy streef daarna om 'n voetsoolvlak-, jeuggedrewe pan-Afrika- humanistiese beweging te bou. Sy besoek in 2025 aan die Wesoewer is deur Gillian Schutte as "wit bevoorregtiging", "wit arrogansie" en as 'n vorm van "wit patriargie" beskryf.

 Vroeë lewe en opvoeding 
Kriel is op 2 Maart 2004 in Heidelberg, Gauteng, Suid-Afrika gebore. Sy ouers is Lemont Kriel en Ramona Mears. Hy word deur sy stiefpa, David Schalk Pelzer, grootgemaak. Hy het skoolgegaan by die Hoër Volkskool in Heidelberg, Gauteng. David Schalk Pelzer sterf op 28 Januarie 2024.

 Loopbaan 
Reeds op 'n jong ouderdom begin Kriel video's oor rekenaarspeletjies, towerkuns en atletiek op YouTube laai. In 2025 het hy meer as 300 000 volgelinge op TikTok en meer as 30 000 volgelinge op Twitter.

Op sy YouTube-kanaal @realshelomoh, waar hy onder die naam Shelomoh Ben Avraham publiseer, beskryf Kriel homself as 'n voornemende Ortodokse Jood wat die Christendom op die ouderdom van 14 verlaat het om op 'n reis van religieuse selfontdekking en sprituele transformasie te gaan. Hy skryf dat hy na bykans 'n dekade na religie teruggekeer het, maar nie na die Christendom wat hy agtergelaat het nie en dat hy diepgaande insigte in Ortodokse Judaïsme gevind het wat met hom geresoneer het. Hy is teen vervangingsteologie gekant en voer aan dat hy die denkfoute daarin deur middel van skrywes en toesprake uitlig. Hy veg teen Christelike doktrines en verlig mense oor verkeerde leerstellings wat in Christelike kerke gepredik word. Kriel voer verder aan dat hy die gees van 'n verligte intellektueel verpersoonlik, bewustheid inspireer en hoop in 'n diverse wêreld bevorder. Sy leuse is "verlig verstande deur waarheid".

In 'n podsending op 27 Mei 2023  bevestig hy sy identiteit as Ortodokse Jood en stel dat hy die drie-eenheid van God deur middel van 'n vers uit die Tanag verkeerd bewys het. Op 14 Mei 2025 verduidelik Kriel sy verhouding met Judaïsme op Twitter: "Ek is nie 'n Jood nie. Was dit nog nooit nie. Ek is Christen grootgemaak. Ek het religie heeltemal verlaat. Ja, ek het sinagoges besoek, so-ook moskees, tempels, en kerke. Dit was nuuskierigheid, nie bekering nie. Hou op daarmee om my lewe te herskryf om u lui narratief te pas."

 Notas 

 Verwysings 
 Primêr 

 Sekondêr 

 Bronne 








 Eksterne skakels 











Kategorie:Afrikaners
Kategorie:Geboortes in 2004
Kategorie:Lewende mense
Kategorie:Suid-Afrikaanse aktiviste
Kategorie:Suid-Afrikaanse TikTokers
Kategorie:Suid-Afrikaanse YouTubers
Kategorie:Menseregte-aktiviste
Kategorie:Alumni van Hoër Volkskool, Heidelberg